NARIADENIE KOMISIE (ES) č. 703/2005
zo 4. mája 2005,
ktorým sa stanovuje výška kompenzačnej pomoci pre banány vypestované a predané v Spoločenstve počas roka 2004, ako aj jednotková výška preddavkov na rok 2005
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi (1), a najmä na jeho článok 12 ods. 6 prvý pododsek a na článok 14,
keďže:
(1)
Podľa článku 12 ods. 3 nariadenia (EHS) č. 404/93 sa kompenzačná pomoc za každú stratu výnosov pre producentov Spoločenstva vypočíta na základe rozdielu medzi paušálnym referenčným výnosom a priemerným produkčným výnosom za banány vypestované a predané v Spoločenstve počas príslušného roka.
(2)
Článok 2 ods. 2 nariadenia Komisie (EHS) č. 1858/93 z 9. júla 1993, ktoré stanovuje podrobné pravidlá uplatňovania nariadenia Rady (EHS) č. 404/93 v súvislosti s plánom pomoci na kompenzáciu straty výnosov z predaja v odvetví banánov (2), stanovil paušálny referenčný výnos na 64,03 EUR na 100 kilogramov čistej hmotnosti zelených banánov expedovaných z baliarne.
(3)
Priemerný produkčný výnos na rok 2004, vypočítaný na jednej strane na základe priemeru cien predaných banánov mimo produkčných regiónov, v etape dodávky do prvého prístavu vykládky (nevyložený tovar), a na druhej strane na základe priemeru predajných cien na lokálnych trhoch pre banány predané v produkčných regiónoch, a vzhľadom na paušálne čiastky stanovené v článku 3 ods. 2 nariadenia (EHS) č. 1858/93 je nižší ako paušálny referenčný výnos na rok 2004. V dôsledku toho je potrebné určiť výšku kompenzačnej pomoci, ktorú treba poskytnúť v roku 2004.
(4)
V súlade s článkom 12 ods. 6 druhým pododsekom nariadenia (EHS) č. 404/93 sa dodatočná pomoc poskytne jednému alebo viacerým produkčným regiónom, ak sú priemerné výnosy z produkcie významne nižšie ako priemerné výnosy Spoločenstva.
(5)
Priemerný ročný produkčný výnos, ktorý sa dosiahol počas predaja banánov pestovaných na Martiniku a Guadeloupe, sa ukázal významne nižší ako priemerné výnosy Spoločenstva za rok 2004. Z tohto dôvodu je potrebné poskytnúť dodatočnú pomoc pre produkčné regióny Martinik a Guadeloupe. Údaje, ktoré sa vzťahujú na rok 2004, poukazujú na veľmi ťažké produkčné a predajné podmienky, čo viedlo k stanoveniu dodatočnej pomoci pokrývajúcej 75 % rozdielu medzi priemerným výnosom Spoločenstva a výnosom zaznamenaným počas predaja produktov týchto dvoch regiónov.
(6)
Jednotná výška preddavkov a príslušnej zábezpeky sa určí v súlade s článkom 4 ods. 2 a 3 nariadenia (EHS) č. 1858/93 na základe výšky pomoci stanovenej na predchádzajúci rok.
(7)
Keďže neboli k dispozícii všetky potrebné údaje, výška kompenzačnej pomoci na rok 2004 sa nemohla určiť dopredu. Je potrebné stanoviť úhradu zostatku pomoci za rok 2004, ako aj preddavku za banány predané v januári a vo februári 2005 do dvoch mesiacov odo dňa nadobudnutia účinnosti tohto nariadenia.
(8)
Opatrenia stanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
1. Výška kompenzačnej pomoci uvedená v článku 12 nariadenia (EHS) č. 404/93 pre banány patriace pod kód KN ex 0803, ktoré boli vypestované a predané v čerstvom stave v Spoločenstve počas roka 2004, okrem plantajnov, je stanovená na 28,1 EUR na 100 kilogramov.
2. Výška pomoci stanovenej v odseku 1 sa zvyšuje o 7,82 EUR na 100 kilogramov za banány pestované v regióne Martinik a o 8,18 EUR na 100 kilogramov za banány pestované v regióne Guadeloupe.
Článok 2
Výška každého preddavku za banány predané od januára do decembra 2005 je 19,67 EUR na 100 kilogramov. Výška príslušnej zábezpeky je 9,84 EUR na 100 kilogramov.
Článok 3
Odchylne od článku 10 nariadenia (EHS) č. 1858/93 príslušné orgány členských štátov zaplatia zvyšok kompenzačnej pomoci, ktorá sa má udeliť na rok 2004, ako aj výšku preddavku, ktorý sa má udeliť za banány predané v januári a vo februári 2005, do dvoch mesiacov od nadobudnutia účinnosti tohto nariadenia po overení stanovenom v článku 10 nariadenia (EHS) č. 1858/93.
Článok 4
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. mája 2005